Keegi ei sünni spiooniks või riigireeturiks. Selleks saadakse – erinevatel põhjustel. Kuidas sai Herman Simmist riigireetur? Ta ei läinud Eesti kaitseministeeriumisse tööle mõttega hakata riiki reetma, et saadud raha eest valge kaater osta. Samas võib Simmist meediakäsitluse põhjal jääda just selline mulje. Raamatus vaadeldakse varjatud tagamaid ja põhjusi, miks varem eeskujuliku riigiametnikuna tuntud mees Venemaa kasuks spioneerimise eest 12,5 aastaks vangi mõisteti. Muu hulgas vaetakse, kas Simmiga juhtunus ei leidu ka paljude tuntud poliitikute kollektiivset süüd ja kaasosalisust – juba alates aegadest, mil Eesti iseseisvus taastati. Raamatus leiduvad ka intervjuud nii Herman Simmi kui tema abikaasa Heete Simmiga, mis avavad spiooniskandaali nii mõnegi seni teadmata tahu.
Autor on töötanud ajakirjanikuna mitmes eesti- ja venekeelses väljaandes, sealhulgas ajakirjas Luup ning ajalehtedes Äripäev ja Den za Dnjom. Avaldanud kolm publitsistlikku, eesti lähiajalugu käsitlevat raamatut: „Süümepiinadeta” (2005), „Valusalt valge” (2007) ja „Kallase afäär” (2009).